b'\n_START_ARTICLE_\nPodzemska svinjka\n_START_SECTION_\nTelesne zna\xc4\x8dilnosti\n_START_PARAGRAPH_\nJe srednje velik sesalec, ki dose\xc5\xbee do 130\xc2\xa0cm v dol\xc5\xbeino, \xc5\xa1e pol toliko pa meri rep. Tehta do 65\xc2\xa0kg. Obarvan je rumenosivo, s svetlej\xc5\xa1ima glavo in repom ter temnej\xc5\xa1im spodnjim delom. Po nogah so tudi dalj\xc5\xa1e dlake. Noge so sicer mo\xc4\x8dne, prilagojene za kopanje, s po \xc5\xa1tirimi (spredaj) oz. petimi (zadaj) prsti, ki nosijo velike kremplje z ostrimi robovi._NEWLINE_Glava z velikimi uhlji in dolgim, topim gobcem spominja na pra\xc5\xa1i\xc4\x8djo. Zobovje je posebnost med sesalci, brez sekalcev in podo\xc4\x8dnikov, iz vsake od \xc5\xa1tirih strani \xc4\x8deljusti izra\xc5\xa1\xc4\x8data samo po dva predmeljaka ter trije meljaki. Pri tem zob ne obdaja sklenina, temve\xc4\x8d samo zobni cement. Jezik je izredno gibljiv, dolg, tanek in lepljiv. Ob njem so dobro razvite \xc5\xbeleze slinavke. Podzemske svinjke ne uporabljajo zob za mletje hrane, to vlogo ima pilori\xc4\x8dni del \xc5\xbeelodca, podobno kot pti\xc4\x8dji mlin\xc4\x8dek.'